Лідзія Сямешка: Мы ўключаем у культурную праграму наведваньне музэяў. Крыху мяняем іх. У гэтым годзе ў нас угодкі Купалы. Значыць, будзе Купалаўскі музэй. У гэтым годзе папрасілі экскурсію ў Музэй Вялікай Айчыннай вайны. Абавязкова кожны год у нас экскурсія ў Музэй народнай культуры пры Акадэміі навук. Школа ў гэтым годзе прысьвечана 500-годзьдзю беларускага кнігадрукаваньня. Таму ў нас двухдзённая экскурсія ў Полацк – там будуць усе музэі ўключаныя. У Нацыянальную бібліятэку звычайна мы робім экскурсію. І ў гэтым годзе будзе. Падобныя адукацыйныя праекты з удзелам Вышэйшых навучальных устаноў ужо даўно ладзяць па ўсім сьвеце. Што тычыцца Міжнароднай летняй школы беларусістыкі, то яна праходзіць у такім фармаце трэці год запар. Чакаецца, што ў 2018-м арганізатары ізноў зьбяруць у Мінску жадаючых вывучыць беларускую мову ды пазнаёміцца з беларускай культурай.